疇昔
作者：呂南公
朝代：宋

paragraphs: 疇昔林野居，布絮不粗完。
及爲羈旅人，被服乃綺紈。
何以出勝處，爲君究其端。
籬蘇不馥郁，傳自故老言。
魯邦無君子，子賤豈所倫。
東方足文史，得飽在長安。
蘇秦主父偃，亦各有後歎。
况乎今異古，而本無一廛。
自非稍激昂，何以脫饑寒。
辭鄉挈囊書，豈敢言王官。
苟免溝壑禍，微生已成全。
文章蓋有力，溫燠此其源。
遂離廝養科，首尾只十年。
篋衣亦何者，聊足覆衰殘。
有破得紉補，有新得縫刓。
因嗟爲短詩，所以記初難。